KINNITATUD
Kaitseväe Akadeemia ülema
04.12.2024 käskkirjaga nr 1945

KAITSEVÄE AKADEEMIA PRAKTIKAKORD

I REGULEERIMISALA

1.	Praktikakord reguleerib Kaitseväe Akadeemias (KVA) õppekorralduseeskirja formaalõppe õppekavajärgse praktika korraldust, defineerib osapooled ja nende ülesanded ning praktikadokumendid.

2.	Praktika on akadeemia õppurile õpiväljundite saavutamiseks korraldatav sihipärane tegevus, mis on suunatud õpitud teadmiste ja oskuste rakendamisele töökeskkonnas akadeemia määratud vormis ning juhendaja juhendamisel. Praktika eesmärk on tutvuda erialase tööga, kinnistada ja süvendada erialaseid teadmisi ja nende praktilise rakendamise oskusi ning kujundada hoiakuid.

II KORRALDUS

3.	Praktika maht ja õpiväljundid on määratud tasemeõppe õppekavas ja selle laienduses. Praktika täpse korralduse ja esitatavad dokumendid (praktika plaan, praktika hinnang, praktika aruanne, praktika mapp, jne) kirjeldatakse ainekavas.

4.	Praktika eelarve koostatakse vastavalt akadeemia töökorraldusele.

5.	Praktika sooritatakse vastavalt praktikakoha töökorraldusele (sh õppuse ajal) ja praktika eesmärkidele.

6.	Varasemaid õpinguid ja töökogemust arvestatakse praktika sooritamisel vastavalt akadeemias kehtivale korrale.

III OSAPOOLED

7.	Praktikajuht on akadeemia õppekava juht mille raames praktika toimub ning kes toetab ja kontrollib praktikaaine läbiviijat praktikakorra järgimisel.

8.	Praktikaaine läbiviija on õppekorralduseeskirja mõistes õppeaine eest vastutav õppejõud, kes määratakse õppeainet haldava õppeosakonna õppetooli juhi poolt.

9.	Praktikajuhendaja on vähemalt ühe aasta oma ametikohal teeninud teenistuja, kes juhendab praktikanti ja annab hinnangu praktikandi sooritusele.

10.	Praktikant on akadeemia õppur, kelle eesmärk on saavutada praktikaaine ainekavas sõnastatud õpiväljundid.

IV OSAPOOLTE ÜLESANDED

11.	Praktikajuht:
11.1	toetab ja kontrollib praktikaaine läbiviija tegevust;
11.2	planeerib koostöös Kaitseväe üksustega praktikakohad ja praktikajuhendajad praktikaaine läbiviimiseks ning edastab need praktikaaine läbiviijale.

12.	Praktikaaine läbiviija:
12.1	korraldab praktikajuhendajatele mitte hiljem kui 5 tööpäeva enne praktika algust infoseminari;
12.2	viib läbi praktikantidele mitte hiljem kui 5 tööpäeva enne praktika algust praktikaseminari;
12.3	esitab Kaitseressursside Ameti (KRA) esindajale käskkirja projekti koostamiseks praktikantide ja praktikajuhendajate nimed ning praktikakohad enne praktika algust;
12.4	kooskõlastab praktikandi koostatud praktika tegevusplaani;
12.5	viib praktika lõpus läbi praktikantidele tagasisideseminari eesmärgiga lasta praktikantidel reflekteerida õpitut;
12.6	koostab praktika lõpphindamise protokolli;
12.7	annab tagasiside praktikajuhendajale ja praktikat korraldanud üksuse ülemale.

13.	Praktikant:
13.1	koostab praktika tegevusplaani ning kooskõlastab selle praktika juhendajaga ning praktikaaine läbiviijaga mitte hiljem kui 2 tööpäeva enne praktika algust;
13.2	täidab praktika tegevusplaani;
13.3	koostab praktikamapi mitte hiljem kui 5 tööpäeva pärast praktika lõppemist;
13.4	annab tagasiside praktikaaine läbiviijale;
13.5	reflekteerib praktikal õpitut tagasisideseminaril.

14.	Praktikajuhendaja:
14.1	juhendab praktikanti tegevusplaani koostamisel;
14.2	kooskõlastab praktikandi tegevusplaani;
14.3	rakendab praktikanti praktika tegevusplaanis sõnastatud tegevustesse;
14.4	analüüsib praktikandiga tema teadmiseid, oskuseid ja hoiakuid ning annab talle jooksvat tagasisidet praktika tegevusplaani ülesannete täitmisel;
14.5	vajakajäämistel suunab praktikanti edasiste tegevuste elluviimisel;
14.6	koostab kirjaliku hinnangu praktikandi praktika tegevusplaani täitmisele ning tutvustab seda praktikandile;
14.7	annab tagasiside praktikaaine läbiviijale;
14.8	juhendab praktikanti praktikakohas teenistust toetavate teenuste kättesaamisel;
14.9	peab praktikandi tööajaarvestust.

V PRAKTIKA DOKUMENDID

15.	Praktikandi suunamise praktikakohale ja praktika juhendaja määramise vormistab KRA esindaja praktikaaine läbiviija sisendi alusel.

16.	Praktika sooritatakse praktikandi poolt koostatud ning praktikaaine läbiviija ja juhendaja poolt kooskõlastatud praktika tegevusplaani alusel. Praktika tegevusplaani eesmärk on selgelt sõnastada millised ülesanded ning mis mahus praktika käigus teostatakse. Olenevalt praktika tegevuse sisust võib ka praktikaplaan kirjeldada õppuri ootusi praktiseeritavatele ülesannetele.

17.	Praktikandi tegevusplaani täitmise kohta koostab praktikahindaja kirjaliku praktika hinnangu ning tutvustab seda praktikandile.

18.	Praktika tegevusplaani täitmise kohta koostab praktikant praktikamapi mis sisaldab vähemalt praktika tegevusplaani, praktika hinnangut ja praktikandi tegevusplaani aruannet.

19.	Praktikandi tegevusplaani aruandes sünteesib praktikant enda praktika tegevusplaanis sõnastatud ootusi, praktilist ülesande täitmist ning praktikahindaja hinnangut.

20.	Praktikaaine läbiviimise kohta koostab praktikaaine läbiviija praktika lõpphindamise protokolli õppeinfosüsteemis (ÕIS).

VI PRAKTIKA PROTSESS

VII PRAKTIKA HINDAMINE

21.	Praktikaid hinnatakse eristavalt või mitteeristavalt. Hinde või hinnangu praktika soorituse lõpptulemusele annab praktikaaine läbiviija.

22.	Praktika sooritust hinnatakse konkreetse praktikaaine ainekavas toodud hindamismeetoditega.

23.	Hindamisprotokolli koostab praktikaaine läbiviija ÕIS-is. 

VIII RAKENDUSSÄTTED

24.	Praktikakord vaadatakse üle kord kalendriaastas, enne järgmise õppeaasta algust õppeosakonna planeerimisjaoskonna poolt.

25.	Seotud akadeemia dokumendid: õppekorralduseeskiri, väljaõppeplaan, õppekavad, ainekavad ja VÕTA kord.

26.	Praktikakord jõustub alates 01.03.2025 selleks, et toetada 2025/2026. õa õppeainete planeerimist.

27.	Käesoleva praktikakorra jõustumisest on kehtetud järgmised juhendid:
27.1	Kaitseväe Akadeemia kutseharidusõppe praktika juhend (KVA ülema 11.12.2019 käskkiri nr 115);
27.2	Kaitseväe Akadeemia rakenduskõrgharidusõppe maaväe õppekava praktika juhend (KVA ülema 26.09.2019 käskkiri nr 78);
27.3	Kaitseväe Ühendatud Õppeasutuste rakenduskõrgharidusõppe õhuväe õppekava praktika juhend (KVÜÕA ülema 23.04.2013 käskkiri nr 42);
27.4	Kaitseväe Akadeemia magistriõppe pataljoni ja brigaadi staabi õppeainete praktikajuhend (KVA ülema 15.12.2021 käskkiri nr 145).
27.5	Kaitseväe Akadeemia rakenduskõrgharidusõppe mereväe õppekava meresõidupraktika juhend (KVA ülema 02.02.2021 käskkiri nr 9).